Փետրվարի 5-ին Իլհամ Ալիևը հրամանագիր ստորագրեց ապրիլի 11-ին արտահերթ նախագահական ընտրություններ անցկացնելու մասին։ Այդպիսով՝ 2018-ի հոկտեմբերի 17-ին նշանակված ընտրություններն Ադրբեջանում տեղի կունենան ապրիլի 11-ին։ Մինչ փորձագիտական շրջանակները փորձում էին մատնանշել Ալիևի այս քայլի պատճառները՝ այն որոշակիորեն կապելով ընտրությունների անցկացումից հետո ԼՂ հակամարտության շուրջ ընթացքող բանակցություններով, Ադրբեջանի ԱԳՆ խոսնակ Հիքմեթ Հաջիևը Ալիևի և ԵԱՀԿ Մինսկի խմբի համանախագահների հետ հանդիպումից հետո հայտարարեց, թե պայմանավորվածություն է ձեռք բերվել, որ Ադրբեջանում և Հայաստանում կայանալիք նախագահական ընտրություններից հետո առկա առաջարկների և կարծիքների հիման վրա, ինտենսիվ բանակցությունները կշարունակվեն: